ЩIэныгъэлIхэм я къэхутэныгъэхэрщ гъащIэр япэкIэ зыгъэкIуатэр
Къэбэрдей-Балъкъэрым и щIэныгъэ лэжьакIуэхэу пщIэ зыхуэсщIхэ!
Фи IэщIагъэм ирилажьэхэм я махуэшхуэмкIэ — Урысей щIэныгъэм и махуэмкIэ — сынывохъуэхъу!
Иджырей лъэхъэнэм щIэныгъэр гъащIэр япэкIэ зыгъэкIуатэ мылъкущ, экономикэм, зэрыщыту жылагъуэм зегъэужьынымкIэ лъабжьэщ. Къэбэрдей-Балъкъэрым щIэныгъэ и лъэныкъуэкIэ иIэ къарумрэ абы и еджагъэшхуэхэм я зэфIэкIымрэ пщIэшхуэ ягъуэтащ. Абыхэм я жэрдэмхэмрэ проектхэмрэ щIэныгъэм и IэнатIэми къэрал утыкуми къыщыдаIыгъ. ЩIэныгъэм и лэжьакIуэхэр жыджэру хэтщ республикэм и социально-экономикэ зыужьыныгъэм, инновацэ технологиехэр къагъэсэбэпыным япыщIа Iуэхушхуэхэр дэгъэкIыным.
Зи гъащIэр щIэныгъэм хуэзыгъэпса псоми узыншагъэ быдэ, ефIэкIуэныгъэ фиIэну, мурадыфIхэмрэ къэхутэныгъэщIэхэмрэ фи гуащIэм кърикIуэну сынывохъуэхъу!
КIуэкIуэ Юрий,
Къэбэрдей-БалъкъэрРеспубликэм и Iэтащхьэ.
